ธปท.ค้านคลังเสนอออกซีโร่คูปอง
ธปท.ชี้ไม่เห็นด้วยกับคลังที่เสนอให้ออกพันธบัตรปลอดดอกเบี้ย เป็นหลักประกันให้พมพ์พันธบัตรเพิ่ม เนื่องจากห่วงรัฐบาลเสียวินัยการคลัง&nbsp;
30 พ.ย. 2553

ธปท.ชี้ไม่เห็นด้วยกับคลังที่เสนอให้ออกพันธบัตรปลอดดอกเบี้ย เป็นหลักประกันให้พมพ์พันธบัตรเพิ่ม เนื่องจากห่วงรัฐบาลเสียวินัยการคลัง 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) เปิดเผยว่า ส่วนตัวไม่เห็นด้วยกับข้อเสนอของกระทรวงการคลัง ที่มีแนวคิดจะออกพันธบัตรปลอดดอกเบี้ย(ซีโร่คูปอง) เพื่อเป็นหลักประกันให้ธปท.พิมพ์ธนบัตรนำเงินออกมาให้กระทรวงการคลังกู้ แล้วคลังนำเงินไปใช้ในการพัฒนาเศรษฐกิจประเทศ เพราะมองว่าการทำตามแนวคิดดังกล่าวมีข้อมดีอยู่หลายด้าน ส่วนเรื่องภาระดอกเบี้ยกองทุนเพื่อการฟื้นฟูและพัฒนาระบบสถาบันการเงินที่ปัจจุบันคลังรับภาระจ่ายดอกเบี้ยแทนธปท.ปีละ 6 หมื่นล้านบาทนั้น ธปท.ก็ต้องดูและพิจารณาแก้ไขต่อไป
"ข้อไม่ดี ที่ทำให้ผมไม่เห็นด้วยกับข้อเสนอคลัง คือ ด้านแรกธปท.ไม่ควรให้กู้กับรัฐบาล  ด้านที่สองการให้กู้ไม่มีดอกเบี้ยเช่นนี้ อาจจะเพิ่มภาระค่าใช้จ่ายของธปท. ซึ่งไม่ดี ที่สำคัญข้อไม่ดีอีกชั้นคือ เรื่องวินัยการคลังและการกู้ไม่มีดอกเบี้ย เป็นแนวคิดที่ไม่ควรส่งเสริม บางคนอ้างว่าธนาคารกลางสหรัฐ (เฟด) ยังทำ จริงๆเฟดเองก็ไม่ได้ซื้อพันธบัตรจากรัฐบาลโดยตรง แต่ไปซื้อลงทุนจากตลาดรองซึ่งมีภาระดอกเบี้ย ไม่ใช่ให้กู้กับรัฐบาลโดยตรง นอกจากนี้ถ้าปล่อยให้มีการกู้แบบนี้ ต่อไปในอนาคต ถ้ารัฐบาลมีปัญหาการคลังอาจจะเลือกมากู้อีก เพราะจะอ้างรัฐบาลนั้นรัฐบาลนี้เคยกู้ ซึ่งไม่ดี"นายประสารกล่าว
นายประสาร กล่าวว่า เท่าที่ติดตามดูข้อมูลการเคลื่อนไหวของเงินบาทในช่วงนี้ยังไม่พบว่ามีการเก็งกำไรค่าเงินบาท ที่เกินจากพื้นฐานเศรษฐกิจ อย่างไรก็ตามธปท.ยังต่อติดตามดูภาวะเงินทุนไหลเข้าและออกต่อไป เพราะถึงช่วงนี้จะไหลออกช่วยให้เงินบาทอ่อนค่า แต่ก็ยังมีโอกาสไหลกลับมาได้อีก เพราะเศรษฐกิจสหรัฐ ญี่ปุ่น หรือเศรษฐกิจประเทศหลักยังไม่น่าจะฟื้นตัวเร็วนัก ฉะนั้นยังต้องติดตามดูต่อไป